**СТОПАНСКА КОНЮНКТУРА**

**БИЗНЕС АНКЕТИ НА НСИ, ЮНИ 2024 ГОДИНА**

През юни 2024 г. **общият показател на бизнес климата** намалява с 0.9 пункта в сравнение с май (от 25.4% на 24.5%) (виж фиг. 1 от приложението), което се дължи на неблагоприятния бизнес климат в търговията на дребно и в сектора на услугите.

**Промишленост.** Съставният показател „бизнес климат в промишлеността“ остава на равнището си от предходния месец (от 17.8% на 17.5%) (виж фиг. 2 от приложението). Промишлените предприемачи оценяват настоящата производствена активност като понижена, докато очакванията им за дейността през следващите три месеца са благоприятни (виж фиг. 3 от приложението).

Несигурната икономическа среда и недостигът на работна сила продължават да бъдат основните проблеми за развитието на бизнеса, като през последния месец се наблюдава засилване на негативното влияние на първия фактор (виж фиг. 4 от приложението).

По отношение на продажните цени в промишлеността мениджърите не очакват промяна през следващите три месеца (виж фиг. 5 от приложението).

**Строителство.** През юни съставният показател „бизнес климат в строителството“ запазва приблизително нивото си от май (от 31.4% на 31.0%) (виж фиг. 6 от приложението). По мнение на строителните предприемачи настоящата строителната активност се подобрява, докато очакванията им за дейността през следващите три месеца са по-резервирани (виж фиг. 7 от приложението).

Най-сериозните затруднения за дейността остават несигурната икономическа среда, недостигът на работна сила, цените на материалите и конкуренцията в бранша, като спрямо предходния месец се отчита намаление на отрицателното им въздействие (виж фиг. 8 от приложението).

Относно продажните цени в строителството прогнозите на по-голяма част от мениджърите са те да останат без промяна през следващите три месеца (виж фиг. 9 от приложението).

**Търговия на дребно.** Съставният показател „бизнес климат в търговията на дребно“ спада с 2.3 пункта (от 40.6% на 38.3%) (виж фиг. 10 от приложението) в резултат на по-умерените оценки и очаквания на търговците на дребно за бизнес състоянието на предприятията. Прогнозите им за обема на продажбите (виж фиг. 11 от приложението) и поръчките към доставчиците през следващите три месеца също са резервирани.

Конкуренцията в бранша, несигурната икономическа среда, недостатъчното търсене и недостигът на работна сила продължават да бъдат основните пречки за развитието на бизнеса (виж фиг. 12 от приложението).

По отношение на продажните цени очакванията на търговците на дребно са за запазване на тяхното равнище през следващите три месеца (виж фиг. 13 от приложението).

**Услуги** . През юни 2024 г. съставният показател „бизнес климат в сектора на услугите“ се понижава с 1.2 пункта (от 19.6% на 18.4%) (виж фиг. 14 от приложението), което се дължи на неблагоприятните очаквания на мениджърите за бизнес състоянието на предприятията през следващите шест месеца. По отношение на търсенето на услуги настоящата тенденция се оценява като благоприятна, докато очакванията за следващите три месеца са по-негативни (виж фиг. 15 от приложението).

Основният фактор, ограничаващ дейността, остава несигурната икономическа среда, посочена от 45.1% от предприятията. На второ и трето място са конкуренцията в бранша и недостигът на работна сила (виж фиг. 16 от приложението).

Относно продажните цени в сектора на услугите мениджърите прогнозират те да останат без промяна през следващите три месеца (виж фиг. 17 от приложението).

**Методологични бележки**

Бизнес наблюденията в промишлеността, строителството, търговията на дребно и в сектора на услугите събират информация за мненията на предприемачите по отношение на състоянието и развитието на техния бизнес.

От май 2002 г. всички бизнес наблюдения се финансират съвместно от НСИ и Европейската комисия () съгласно подписани споразумения между двете институции. НСИ се ангажира да провежда наблюденията съгласно Хармонизираната програма на Европейския съюз. Всяко съобщение или публикация на НСИ е с автор НСИ и Комисията не носи отговорност за ползата, която може да бъде извлечена от информацията, съдържаща се в тях.

От юли 2010 г. НСИ публикува данните от бизнес анкетите съобразно новата Класификация на икономическите дейности (КИД - 2008) (NACE Rev. 2). Всички динамични редове са преизчислени съобразно Класификацията и са съпоставими във времето.

Отговорите на въпросите от анкетите са представени в тристепенна категорийна скала от типа: „увеличение“, „без промяна“, „намаление“ или „над нормално“, „нормално“, „под нормално“. Балансите на оценките се изчисляват като разлика на относителните дялове по екстремните варианти на отговор. Показателят „бизнес климат“ е средна геометрична на балансите на оценките за настоящата и за очакваната бизнес ситуация в предприятията през следващите шест месеца.

Общият показател на бизнес климата е средна претеглена на четири отраслови показателя на бизнес климата - в промишлеността, строителството, търговията на дребно и сектора на услугите, като последният показател е включен в общия динамичен ред от май 2002 година.

**Приложение**

**Фиг. 1. Бизнес климат - общо**



**Фиг. 2. Бизнес климат в промишлеността**



**Фиг. 3. Очаквана производствена активност в промишлеността през следващите три месеца**



**Фиг. 4. Фактори, затрудняващи дейността в промишлеността**

**(Относителен дял от предприятията)**



**Фиг. 5. Очаквания за продажните цени в промишлеността през следващите три месеца**



**Фиг. 6. Бизнес климат в строителството**



**Фиг. 7. Очаквана строителна активност през следващите три месеца**



**Фиг. 8. Фактори, затрудняващи дейността в строителството**

**(Относителен дял от предприятията)**



**Фиг. 9. Очаквания за продажните цени в строителството през следващите три месеца**



**Фиг. 10. Бизнес климат в търговията на дребно**



**Фиг. 11. Очаквания за продажбите в търговията на дребно през следващите три месеца**



**Фиг. 12. Фактори, затрудняващи дейността в търговията на дребно**

**(Относителен дял от предприятията)**



**Фиг. 13. Очаквания за продажните цени в търговията на дребно през следващите три месеца**



**Фиг. 14. Бизнес климат в сектора на услугите**



**Фиг. 15. Очаквано търсене в сектора на услугите през следващите три месеца**



**Фиг. 16. Фактори, затрудняващи дейността в сектора на услугите**

**(Относителен дял от предприятията)**



**Фиг. 17. Очаквания за продажните цени в сектора на услугите през следващите три месеца**

